POZIV

na sudjelovanje u savjetovanju s javnošću o


NACRTU PRAVILNIKA O JEDNOSTAVNOJ NABAVI
 

Sustav javne nabave u Republici Hrvatskoj od 1. siječnja 2017. godine uređen je Zakonom o javnoj nabavi ("Narodne novine" broj 120/16. - u daljnjem tekstu: ZJN 2016) kao općim normativnim aktom na području javne nabave.  

Člankom 12. stavkom 1. ZJN 2016 propisano je kako se ZJN 2016, između ostalog, ne primjenjuje na nabavu robe i usluga te provedbu projektnih natječaja procijenjene vrijednosti manje od 200.000,00 kuna te radova procijenjene vrijednosti manje od 500.000,00 kuna. Izmjenama i dopunama Zakona o javnoj nabavi ("Narodne novine" broj 114/22) u navedenom članku je iznos od 200.000,00 kuna zamijenjen iznosom od 26.540,00 eura, a iznos od 500.000,00 kuna zamijenjen je iznosom od 66.360,00 eura. 

 Člankom 15. stavkom 1. ZJN 2016 uveden je pojam jednostavne nabave kao nabave  do vrijednosti pragova iz članka 12. stavka 1. ovoga Zakona.  Pravila, uvjete i postupke jednostavne nabave utvrđuje naručitelj općim aktom, uzimajući u obzir načela javne nabave te mogućnost primjene elektroničkih sredstava komunikacije. Načela javne nabave navedena su u članku 4. stavak 1. ZJN 2016. 

Nakon stupanja na snagu ZJN 2016. na 28. sjednici 4. travnja 2017. godine Skupština Osječko-baranjske županije donijela je Odluku o jednostavnoj nabavi robe, usluga i radova te provedbi projektnih natječaja (''Županijski glasnik'' broj 4/17.) koja je stupila na snagu 21. travnja 2017. godine te je na 10. sjednici 26. travnja 2018. godine Skupština Osječko-baranjske županije donijela Odluku o izmjenama i dopunama Odluke o jednostavnoj nabavi robe, usluga i radova te provedbi projektnih natječaja (''Županijski glasnik'' broj 7/18.) koja je stupila na snagu 10. svibnja 2018. godine. Nadalje, Skupština Osječko-baranjske županije donijela je dana 27. veljače 2020. godine Pravilnik o jednostavnoj nabavi  (''Županijski glasnik'' broj 2/20.) koji je stupio na snagu 10. ožujka 2022. godine.

U Narodnim  novinama, br. 48/26 objavljen je Zakon o izmjenama i dopunama Zakona o javnoj nabavi, koji je stupio na snagu 16. svibnja 2026. (u daljnjem tekstu. Izmjene ZJN 2016), osim pojedinih odredaba koje stupaju na snagu 1. rujna 2026. godine, a koje se odnose na pripremu i provedbu postupaka jednostavne nabave: Od 1. rujna 2026. povećavaju se pragovi za jednostavnu nabavu te iznose 50.000,00 eura za robu i usluge te 100.000,00 eura za radove. Ujedno se, radi jačanja transparentnosti i antikorupcijskih učinaka, uvodi obveza provođenja nabave iznad 15.000,00 eura putem modula jednostavne nabave te obveza javne objave poziva na dostavu ponuda za nabave iznad 25.000,00 eura za robu i usluge te iznad 45.000,00 eura za radove. U općem aktu o jednostavnoj nabavi naručitelji su dužni urediti pravila o sukobu interesa te način ostvarivanja pravne zaštite putem prigovora čelniku tijela kod javnopravnih tijela, odnosno odgovornoj osobi kod onih naručitelja koji nisu javnopravna tijela prema odredbama Zakona o općem upravnom postupku, kao i svoj interni akt objaviti u EOJN RH.
 
Člankom 84. prijelaznih i završnih odredbi Izmjena ZJN 2016 propisano je da su  naručitelji obvezi u roku od tri mjeseca od dana stupanja na snagu ovoga Zakona, uskladiti opće akte kojima se uređuju pravila, uvjeti i postupci jednostavne nabave te planove nabave s odredbama ovoga Zakona.

        S obzirom na naprijed navedene promjene u zakonskoj regulativi, a koje su dovele do značajnih izmjena glede uvjeta, pravila i postupka pripreme i provedbe jednostavne nabave roba, usluga i radova, kao i određenih novosti u provedbi postupaka jednostavne nabave, a koje su naručitelji ex lege obvezni unijeti u svoj opći akt,  Služba za javnu nabavu pristupila je izradi novog Pravilnika u jednostavnoj nabavi, koji bi zamijenio postojeći Pravilnik o jednostavnoj nabavi, kojeg je  Skupština Osječko-baranjske županije donijela dana 27. veljače 2020. godine Pravilnik o jednostavnoj nabavi  (''Županijski glasnik'' broj 2/20.) i koji je stupio na snagu 10. ožujka 2022. godine.
Budući da je Pravilnik o jednostavnoj nabavi opći akt koji utječe na interese građana i pravnih osoba na području Županije, sukladno članku 11. Zakona o pravu na pristup informacijama ("Narodne novine" broj 25/13., 85/15. i 69/22.) provodi se postupak savjetovanja sa zainteresiranom javnošću. Postupak savjetovanja provest će se, sukladno Zakonu i Kodeksu savjetovanja sa zainteresiranom javnošću u postupcima donošenja zakona, drugih propisa i akata ("Narodne novine" broj 140/09.), stavljanjem Nacrta Pravilnika o jednostavnoj nabavi na internetske stranice Osječko-baranjske županije s mogućnošću sudionika da u pisanom obliku ili elektronskom poštom dostave svoje komentare, primjedbe i prijedloge prema obrascu raspoloživom na internetskoj stranici. 
Postupak savjetovanja provest će se u razdoblju od 28. svibnja do 29. lipnja 2026. godine.
Organizator i nositelj postupka savjetovanja je Služba za javnu nabavu Osječko-baranjske županije.
Pozivamo vas na sudjelovanje u postupku savjetovanja za što vam je na raspolaganju utvrđeni Nacrt Pravilnika o jednostavnoj nabavi i Obrazac sudjelovanja u savjetovanju. 
· Nacrt  Pravilnika o jednostavnoj nabavi
· Obrazac sudjelovanja u savjetovanju 



